Informácia o priebehu a výsledkoch oficiálnej návštevy 
predsedu vlády SR M. Dzurindu v Českej republike 
v dňoch 19.-20. mája 2002.

Predseda vlády SR M. Dzurinda (MDZ) vykonal oficiálnu návštevu ČR na pozvanie predsedu vlády ČR M. Zemana (MZ). Okrem rokovania predsedov vlád bol MDZ prijatý prezidentom ČR V. Havlom, predsedom Senátu PČR P. Pithartom a predsedom Poslaneckej snemovne PČR V. Klausom. Navštívil redakciu Rádia Slobodná Európa, kde sa stretol s riaditeľom Th.A.Dinem a pracovníkmi slovenskej redakcie. V rámci neoficiálneho programu navštívil tryznu obetiam fašizmu v Terezíne a Špindlerov Mlyn.
Predsedu vlády SR na návšteve sprevádzali Jozef Stank, minister obrany, Jaroslav Chlebo, štátny tajomník Ministerstva zahraničných vecí, Ivan Budiak, štátny tajomník Ministerstva vnútra, Ivan Rosival, štátny tajomník Ministerstva pôdohospodárstva, Ladislav Scholcz, štátny tajomník Ministerstva spravodlivosti.
Cieľom oficiálnej návštevy bolo zhodnotiť rozvoj bilaterálnych slovensko-českých vzťahov za uplynulé štvorročné obdobie, aj prerokovať ich súčasný stav a perspektívy ďalšieho rozvoja.

Výsledky rokovaní:

Bilaterálna spolupráca

Predsedovia vlád ocenili vysokú úroveň slovensko-českých vzťahov, ktorú sa podarilo dosiahnuť vďaka dobrej obojstrannej spolupráce vlád. Nastolený mechanizmus medzi vládami v roku 1998, na princípe cieľovo zameraného systému práce “do roka a  do dňa”, umožnil, podľa hodnotenia MDZ a MZ,  vyriešiť dôležité otvorené otázky a vďaka nemu sa podarilo prehĺbiť, resp. udržať nadštandardné formy spolupráce prakticky vo všetkých oblastiach bilaterálnych vzťahov. Predsedovia vlád vyjadrili potešenie, že výsledky takejto spolupráce, za ostatné štyri roky na poli prehlbovania slovensko-českej vzájomnosti, nemajú v minulosti našich národov obdobu.
MDZ a MZ počas rokovaní konštatovali, že za uplynulé obdobie bolo podpísaných 40 vládnych a prezidentských dohôd a ďalších 15 bilaterálnych dokumentov na rezortnej úrovni. Podarilo sa uzatvoriť Zmluvu o ukončení delenia majetku bývalej federácie. Z hľadiska zvyšovania občianskeho komfortu je veľmi významný podpis Zmluvy o úhrade a poskytovaní zdravotníckej starostlivosti, na základe ktorej je akútna a nevyhnutná starostlivosť poskytnutá bezplatne. Taktiež bola podpísaná Dohoda o spolupráci v oblasti legislatívy a harmonizácie právnych poriadkov s právom ES, Dohoda o cezhraničnej spolupráci, Dohoda o spolupráci v oblasti kultúry, školstva a vedy. ČR podporila úsilie o vojenskú integráciu Slovenska prístupom k vytvoreniu spoločnej česko-slovenskej jednotky v rámci KFOR a spoločnej slovensko-česko-poľskej brigády pre operácie pod vedením NATO/EÚ. Počas návštevy sa obe strany dohodli  na uzavretí readmisnej dohody.
Premiéri konštatovali, že spolupráca SR a ČR v hospodárskej oblasti sa od roku 1998 podstatne rozvinula a vďaka  fungovaniu colnej únie sa podarilo zvýšiť vzájomný obchodný obrat najmä v rokoch 2000 a 2001, a tak prekonať nepriaznivé tendencie poklesu obchodnej výmeny zaznamenané v predchádzajúcom období. Vývoj za prvé tri mesiace tohto roka však naznačuje zmenu trendu, a preto odporúčali vývoju vzájomného obchodu venovať zvýšenú pozornosť. Vyjadrili potrebu analyzovať, či ide o prechodný výkyv, alebo o vrátenie sa k predchádzajúcej tendencii, a na základe toho odporučili prijať cielené opatrenia.
MZ pripomenul, že sa nepodarilo uzatvoriť Dohodu o podpore a ochrane investícií medzi SR a ČR. Zároveň vyjadril nádej, že po vynesení arbitrážneho rozhodnutia v spore medzi ČSOB a slovenskou vládou, zastúpenou MF SR, vo veci záväzkov zrušenej Slovenskej inkasnej, a.s., bude vhodnou klímou i pre podpísanie tejto dohody.

Slovensko-český hraničný režim

V súvislosti s blížiacim sa vstupom oboch krajín do EÚ sa premiéri zhodli na potrebe jasne zadefinovať opatrenia, ktoré je potrebné urobiť na slovensko-českej hranici v rámci splnenia požiadaviek acquis communautaire. Prioritou zostáva zachovanie maximálne prijateľných podmienok pre voľný pohyb občanov SR a ČR. Problematikou hraničného režimu by sa mali zaoberať hlavní vyjednávači obidvoch krajín.
V rámci rokovaní štátnych tajomníkov ministerstiev vnútra a následne aj počas rokovaní predsedov vlád slovenská strana vyjadrila záujem rokovať o najprijateľnejších podmienkach hraničného režimu po vstupe do EÚ. Česká strana prijala argumentáciu SR v oblasti schengenskej ochrany hraníc v tom zmysle, že problémom nie je ani tak otázka režimu na slovensko-českej hranici ako otvorená južná a juhovýchodná hranica MR. Riešenie je potrebné hľadať v širšom regionálnom kontexte (V4). Obe strany majú pripravené analýzy vychádzajúce zo spoločnej pozície EK a tieto budú slúžiť ako základ expertných rokovaní.
Obe strany sa dohodli na zintenzívnení spolupráce na poli boja so všetkými formami organizovaného zločinu, najmä prevádzačstvom a ilegálnou migráciou. Predstavitelia ministerstiev vnútra sa dohodli na znení tzv. readmisnej dohody, ktorá by mohla byť pripravená k podpisu v najbližších týždňoch.

Višegrádska spolupráca

Premiéri zhodne vyjadrili záujem pokračovať v rozvoji Višegrádskej spolupráce. Táto bola v ostatnom čase zložitejšia vzhľadom na niektoré nevhodné prvky vývoja na maďarskej politickej scéne a výroky predsedu vlády V. Orbána o prezidentských dekrétoch a postavení Maďarov v zahraničí. Premiéri vyjadrili uspokojenie nad tým, že kandidát na predsedu vlády MR P. Medgyessy zmiernil rétoriku a potvrdil záujem nového maďarského kabinetu pokračovať v doterajšej intenzívnej spolupráci. Dôkazom toho je aj návrh, aby sa odložené stretnutie predsedov vlád V4 uskutočnilo v prvej polovici júna t.r. v Ostrihome. 
MDZ informoval o predstavách priorít slovenského predsedníctva v najbližšom období. V4 by sa mala zamerať na otázky rozšírenia spolupráce v oblasti spravodlivosti a vnútra, Schengenu, boja so všetkými formami organizovaného zločinu. Zo zreteľa by nemali zísť otázky budúcnosti V4 po vstupe do EÚ. MZ opätovne podporil myšlienku rozšírenia V4 o Slovinsko. Premiéri podporili myšlienku zachovať diskusný formát V4 + Benelux aj do budúcnosti a vyjadrili sa v prospech jeho pretavenie do konkrétnej formy spolupráce. 

Európska integrácia, NATO

Premiéri konštatovali, že došlo k výraznému pokroku v koordinácii integračnej agendy - zlepšila sa spolupráca v oblasti prístupových rokovaní do EÚ. MDZ potvrdil odhodlanie oboch štátov vstúpiť do EÚ spoločne pri zachovaní maximálne širokého spektra nadštandardných prvkov spolupráce. Oba štáty budú koordinovať stanoviská v citlivých otázkach ostatnej fázy rokovaní napríklad v poľnohospodárstve.
	V súvislosti s novembrovým summitom česká strana jednoznačne deklarovala podporu vstupu SR do NATO na pražskom summite Aliancie. MZ konštatoval, že “ČR podporuje Slovensko bezpodmienečne”. Na margo uistení sa partneri (V. Havel, P. Pithart) zaujímali o modality politického vývoja na Slovensku po septembrových parlamentných voľbách.

Vojenská spolupráca

Na okraj rokovaní premiérov sa uskutočnilo separátne stretnutie ministrov obrany J. Tvrdíka a J. Stanka. Český minister podporil pokračovanie spolupráce medzi ministerstvom obrany ČR a SR. Obe strany považujú za výhodné pokračovať v príprave a predkladaní spoločných projektov s výhľadom až do roku 2015. Okrem modernizácie vrtuľníkov Mi-24 sa bude spolupráca sústreďovať na modernizáciu výzbroje a techniky pre pozemné vojsko (napr. raketomety a OT), boj proti terorizmu a vojenské zdravotníctvo. Obe strany sa dohodli na pokračovaní spolupráce medzi náčelníkmi zdravotných služieb armád pri vytváraní spoločného týmu. Ďalšou oblasťou, ktorá poskytuje priestor pre efektívnu a vzájomne výhodnú spoluprácu je spoločné/koordinované využitie vojenských výcvikových priestorov.

Spolupráca rezortov pôdohospodárstva

V otázkach zavedenia ochranných opatrení na mäsové konzervy a repkový olej a uplatnenia mimoriadnych veterinárnych opatrení pretrvávajú medzi SR a ČR názorové rozdiely a tieto budú predmetom rokovania ministrov poľnohospodárstva oboch krajín v zmysle odporúčania z rokovania Rady colnej únie dňa 17. mája 2002 v Prahe.
	
Závery a odporúčania

•	Na základe dohody oboch premiérov - pokračovať v rokovaní o najprijateľnejších podmienkach uplatňovania hraničného režimu v súvislosti s požiadavkami EÚ v prístupových rokovaniach. Snažiť sa pritom o to, aby dopad na už dosiahnutý komfort pri prekračovaní štátnej hranice pre občanov SR a ČR bol minimálny.
•	Prostredníctvom hlavných vyjednávačov SR a ČR vyjasniť podmienky, ktoré v oblasti budovania vnútroschengenských hraníc kladie na SR a ČR Európska komisia.
•	V rámci V4 rokovať o zabezpečení budúcej vonkajšej schengenskej hranici a prijať také opatrenia, ktoré by minimalizovali nelegálnu migráciu.
•	Pripraviť na podpis Dohodu medzi vládou SR a vládou ČR o preberaní a odovzdávaní osôb na spoločnej štátnej hranici.
•	Uskutočniť expertné rokovania k návrhu Zmluvy medzi SR a ČR o spolupráci v boji proti trestnej činnosti a pri ochrane verejného poriadku.
•	Využívať priestor, ktorý sa otvoril rokovaniami oboch delegácií a koordinovať postup pri uzatváraní finančne náročných kapitol pred vstupom do EÚ.
•	Hľadať spôsoby na zastavenie poklesu vzájomnej obchodnej výmeny a zlepšiť ekonomickú spoluprácu s ČR.